**PATVIRTINTA**

Šilalės rajono savivaldybės administracijos darbo tarybos

2024 m. gegužės 28 d.

posėdžio protokolu Nr. DTP-7

**ŠILALĖS RAJONO SAVIVALDYBĖS ADMINISTRACIJOS**

**DARBO TARYBOS 2021–2024 METŲ KADENCIJOS VEIKLOS ATASKAITA**

2024 m. gegužės 28 d.

Šilalė

Šilalės rajono savivaldybės administracijos darbo taryba (toliau – Darbo taryba) trejų metų kadencijai išrinkta 2021 m. birželio 23 d. Darbo tarybos sudėtis: pirmininkė – Alvyda Urbonienė, sekretorė – Raimonda Bružienė, nariai: Geda Kačinauskienė, Edgaras Laurinavičius, Saulius Liatukas.

Kadangi Darbo tarybos kadencija baigiasi 2024 metais, ataskaita pateikiama už visą laikotarpį. 2021 m. buvo organizuoti 3 Darbo tarybos posėdžiai, 2022 m. – 7 posėdžiai, 2023 m. – 4 posėdžiai, 2024 m. – 6 posėdžiai.

2021 m. buvo organizuoti du posėdžiai (2021-11-04 ir 2021-11-08) dėl Administracijos direktoriaus įsakymo projekto „Dėl darbuotojų, dirbančių pagal darbo sutartis, pareigybių panaikinimo“ derinimo, kuriuo buvo norima panaikinti 40 pareigybių, t. y. kūrikų, kapinių prižiūrėtojų, aplinkos tvarkytojų. 2021 m. lapkričio 8 d. posėdyje dalyvavo kviestiniai svečiai: meras Algirdas Meiženis, mero pavaduotoja Lineta Dargienė, Teisės, personalo ir civilinės metrikacijos skyriaus vedėjas Artūras Mikalauskas, Teisės, personalo ir civilinės metrikacijos skyriaus vyriausioji specialistė Vilma Kuzminskaitė, Veiklos administravimo skyriaus vedėja Ingrida Petravičienė, Biudžeto ir finansų skyriaus vedėja Danguolė Vėlavičiutė ir posėdžio metu pakviesta Šilalės miesto seniūnijos seniūnė Eglė Straukienė. Darbo taryba nusprendė nepritarti parengtam Administracijos direktoriaus įsakymo projektui „Dėl darbuotojų, dirbančių pagal darbo sutartis, pareigybių panaikinimo“ ir siūlyti Administracijos direktoriui inicijuoti Šilalės rajono savivaldybės tarybos 2020 m. spalio 30 d. sprendimo Nr.T1-265 „Dėl didžiausio leistino valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, pareigybių skaičiaus patvirtinimo“ pakeitimą arba naikinimą. Rezultatas – Tarybos sprendimas buvo pakeistas ir pareigybės nebuvo panaikintos, o darbuotojai dirba iki šiol.

2022 m. buvo organizuoti 7 Darbo tarybos posėdžiai. Jų metu buvo patvirtintas Šilalės rajono savivaldybės administracijos Darbo tarybos reglamentas; svarstytos Šilalės rajono savivaldybės administracijos darbuotojų, dirbančių pagal darbo sutartis, veiklos vertinimo išvados; pasiūlyta G. Kačinauskienei inicijuoti informacijos apie Darbo tarybos sudėtį ir veiklą paskelbimą oficialioje Šilalės rajono savivaldybės svetainėje [www.silale.lt](http://www.silale.lt); nuo 2022 m. kovo 1 d. baigėsi Darbo tarybos nario Aloyzo Vaičiulio įgaliojimai, kadangi jis pradėjo dirbti vadovaujamą darbą; 2022 m. kovo mėnesį patvirtinti naujo Darbo tarybos nario Sauliaus Liatuko įgaliojimai, kuris buvo pirmas atsarginių Darbo tarybos narių sąraše; pateiktas derinti svarstytas Šilalės rajono savivaldybės administracijos direktoriaus įsakymo projektas ,,Dėl Šilalės rajono savivaldybės administracijos darbuotojų, dirbančių pagal darbo sutartis, darbo apmokėjimo sistemos aprašo patvirtinimo“, kurį apsvarsčius buvo pateikti pasiūlymai; nuo 2022 m. spalio 25 d. baigėsi Darbo tarybos narės Linos Maslauskienės įgaliojimai, kadangi ji pradėjo dirbti vadovaujamą darbą; 2022 m. spalio mėnesį patvirtinti naujos Darbo tarybos narės Raimondos Bružienės įgaliojimai, kuri buvo atsarginių Darbo tarybos narių sąraše.

2023 m. buvo organizuoti 4 Darbo tarybos posėdžiai. Jų metu svarstytos Šilalės rajono savivaldybės administracijos darbuotojų, dirbančių pagal darbo sutartis, veiklos vertinimo išvados. Buvo konsultuojamasi su darbdaviu dėl naujai priimamų darbuotojų adaptacijos, dėl galimybės padidinti darbuotojams darbo užmokestį nuo 2024 metų, išklausyti Administracijos direktoriaus A. Jančausko, kaip darbdavio, pastebėjimai ir pasiūlymai dėl darbo sąlygų gerinimo ir t. t.

2024 m. buvo organizuoti 6 darbo tarybos posėdžiai. Jų metu svarstytos Šilalės rajono savivaldybės administracijos darbuotojų, dirbančių pagal darbo sutartis, veiklos vertinimo išvados, Darbo tarybos nariai dalyvavo pakartotiniame veiklos vertinimo išvadų svarstyme; pateiktas derinti Šilalės rajono savivaldybės administracijos Teisės, personalo ir civilinės metrikacijos skyriaus parengtas Šilalės rajono savivaldybės darbo apmokėjimo sistemos projektas. Į posėdį buvo pakviesti Šilalės rajono savivaldybės administracijos direktorius Andrius Jančauskas, Teisės, personalo ir civilinės metrikacijos skyriaus vyriausioji specialistė Vilma Kuzminskaitė. Pateiktam projektui buvo pritarta su Darbo tarybos pateiktais pasiūlymais.

Darbo tarybos veiklos laikotarpiu Šilalės rajono savivaldybės administracijos darbuotojų rašytinių paklausimų ar pasiūlymų nebuvo gauta, buvo kreiptasi žodžiu dėl darbo užmokesčio didinimo, taip pat nė vienas darbuotojas nepateikė prašymo ginti jo interesus ar atstovauti jo interesams.

Darbo tarybos pirmininkė Alvyda Urbonienė